KOMMISSIONENS AFGØRELSE
af 16. marts 2011
om midlertidig handel med sædekorn af arten Triticum aestivum, der ikke opfylder kravene i Rådets direktiv 66/402/EØF
(meddelt under nummer K(2011) 1634)
(EØS-relevant tekst)
(2011/164/EU)
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Rådets direktiv 66/402/EØF af 14. juni 1966 om handel med sædekorn (1), særlig artikel 17, stk. 1, og
ud fra følgende betragtninger:
(1)
I Nederlandene er mængden af sædekorn af vårhvede (Triticum aestivum) af kategorien »certificeret sædekorn«, der tilhører sorterne Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt og Zirrus, som er egnet til dyrkning under dyrkningsforholdene i denne medlemsstat, og som opfylder kravene i direktiv 66/402/EF med hensyn til markinspektioner, utilstrækkelig og kan således ikke dække denne medlemsstats behov.
(2)
Det er umuligt at dække behovet for sædekorn af disse sorter på tilfredsstillende vis med sædekorn, som opfylder alle krav i direktiv 66/402/EØF, fra andre medlemsstater eller fra tredjelande.
(3)
Nederlandene bør derfor bemyndiges til at tillade handel med sædekorn af disse sorter, som opfylder mindre strenge krav end dem, der gælder for certificeret sædekorn, i en periode, der udløber den 30. april 2011, dog højst 330 tons.
(4)
Derudover bør andre medlemsstater, som er i stand til at forsyne Nederlandene med sædekorn af de pågældende sorter, bemyndiges til at tillade handel med sådant sædekorn, uanset om det er høstet i en medlemsstat eller et tredjeland.
(5)
Nederlandene bør fungere som koordinator for at sikre, at den samlede mængde sædekorn, der tillades i henhold til denne afgørelse, ikke overstiger den her fastsatte maksimumsmængde.
(6)
Foranstaltningerne i denne afgørelse er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET DENNE AFGØRELSE:
Artikel 1
1. Handel i Unionen med sædekorn af vårhvede (Triticum aestivum) af kategorien »certificeret sædekorn«, der tilhører sorterne Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt og Zirrus, som ikke opfylder kravene i punkt 7 i bilag I til direktiv 66/402/EF med hensyn til markinspektioner, tillades.
Tilladelsen gælder for i alt højst 330 tons og indtil den 30. april 2011.
2. Den officielle etiket skal opfylde mærkningskravene i direktiv 66/402/EØF, og det skal desuden anføres, at det pågældende sædekorn ikke opfylder kravene i punkt 7 i bilag I til direktiv 66/402/EØF med hensyn til markinspektioner.
Artikel 2
1. En leverandør, der ønsker at bringe det i artikel 1 nævnte sædekorn i handelen, skal anmode den medlemsstat, hvori han er etableret, eller hvortil han importerer, om tilladelse hertil. I ansøgningen angives den nøjagtige mængde sædekorn, som leverandøren ønsker at bringe i handelen.
2. Den pågældende medlemsstat giver leverandøren tilladelse til i overensstemmelse med artikel 1 at bringe frøene i handelen, medmindre:
a)
der er velbegrundet tvivl om, at leverandøren kan bringe den mængde sædekorn, han har ansøgt om tilladelse for, i handelen, eller
b)
tilladelsen, under hensyntagen til de oplysninger, som den koordinerende medlemsstat som omhandlet i artikel 3, stk. 3, har forelagt, ville medføre en overskridelse af den samlede maksimumsmængde af sædekorn, der er omhandlet i artikel 1, stk. 1.
Hvad angår litra b), kan den pågældende medlemsstat, hvis begrænsningen af den samlede maksimumsmængde medfører, at der kun kan gives en tilladelse, der gælder for en del af den mængde, der er angivet i ansøgningen, give leverandøren tilladelse til at bringe den pågældende mindre mængde i handelen.
Artikel 3
Ved anvendelsen af denne afgørelse yder medlemsstaterne hinanden administrativ bistand.
Nederlandene fungerer som koordinerende medlemsstat og sikrer, at den mængde sædekorn, som medlemsstaterne tillader bragt i handelen i Unionen i henhold til denne afgørelse, højst udgør den i artikel 1, stk. 1, fastsatte samlede maksimumsmængde sædekorn.
En medlemsstat, der modtager en ansøgning i overensstemmelse med artikel 2, underretter straks den koordinerende medlemsstat om den mængde, ansøgningen vedrører. Den koordinerende medlemsstat meddeler straks den pågældende medlemsstat, hvorvidt imødekommelse af ansøgningen ville resultere i, at maksimumsmængden overskrides.
Artikel 4
Medlemsstaterne underretter straks Kommissionen og de øvrige medlemsstater om, hvor store mængder sædekorn de har tilladt bragt i handelen i henhold til denne afgørelse.
Artikel 5
Denne afgørelse udløber den 30. april 2011.
Artikel 6
Denne afgørelse er rettet til medlemsstaterne.
Udfærdiget i Bruxelles, den 16. marts 2011.